ປີ 2018 ລັດຈະສຸມໃສ່ການປະຕິບັດການຈ່າຍເງິນເດືອນ-ເງິນອຸດໜູນ ໃຫ້ທັນເວລາເປັນປົກກະຕິ
ອີງຕາມຄຳແນະນຳ ວ່າດ້ວຍການຈັດຕັ້ງປະຕິບັດ ແຜນງົບປະມານແຫ່ງລັດ ປະຈຳປີ 2018 ຂອງກະຊວງການເງິນໃຫ້ຮູ້ວ່າ: ໃນປີ 2018 ການປະຕິບັດລາຍຈ່າຍເງິນເດືອນ-ເງິນອຸດໜູນ ລັດຖະບານ ສປປ ລາວ ໃຫ້ສຸມໃສ່ການປະຕິບັດລາຍຈ່າຍເງິນເດືອນ-ເງິນອຸດໜູນ ໃຫ້ທັນເວລາ ແລະ ເປັນປົກກະຕິໃນແຕ່ລະເດືອນ, ເຊິ່ງການຄິດໄລ່ເງິນເດືອນ ໃຫ້ປະຕິບັດການຄິດໄລ່ດັດສະນີເງິນເດືອນ ໃຫ້ພະນັກງານ-ລັດຖະກອນ, ທະຫານ, ຕຳຫລວດ, ພະນັກງານບຳນານ ແລະ ພະນັກງານເສຍອົງຄະ 7.200 ກີບ ຕໍ່ໜຶ່ງດັດສະນີ, ໂດຍປະສານສົມທົບກັບ ບັນດາຂະແໜງການຂັ້ນສູນກາງ ແລະ ທ້ອງຖິ່ນ ເພື່ອຕັດກົນໄກ ແລະ ຂັ້ນຕອນການປະກອບເອກະສານຂໍອະນຸມັດ ແລະ ຂອດການຊຳລະສະຊາງ ໃຫ້ກະທັດຮັດ ແລະ ວ່ອງໄວກວ່າເກົ່າ.
ຕ້ອງໄດ້ປະຕິບັດຕາມຄຳສັ່ງ ນາຍົກລັດຖະມົນຕີ ວ່າດ້ວຍການຄຸ້ມຄອງ ແລະ ຈັດຕັ້ງປະຕິບັດລາຍຈ່າຍເງິນເດືອນ, ເງິນອຸດໜູນ ແລະ ເງິນນະໂຍບາຍສະບັບເລກທີ 55/ນຍ ຢ່າງເຂັ້ມງວດ, ໂດຍສະເພາະໃຫ້ເອົາໃຈໃສ່ ບາງບັນຫາສຳຄັນ ເປັນຕົ້ນແມ່ນ ໃຫ້ນຳໃຊ້ລາຍຮັບພາຍໃນຂອງບັນດາແຂວງ, ນະຄອນຫລວງ ແລະ ຂອງເມືອງກ່ອນເປັນຕົ້ນຕໍ, ໂດຍບໍ່ລໍຖ້າການເຄື່ອນຍ້າຍເງິນດຸນດ່ຽງຈາກສູນກາງ; ປັບປຸງຂອດການສະຫລຸບ ລາຍງານເປັນແຕ່ລະຂັ້ນ ນັບແຕ່ຂັ້ນເມືອງເຖິງຂັ້ນແຂວງ ແລະ ຂັ້ນແຂວງເຖິງສູນກາງເປັນແຕ່ລະອາທິດ ກ່ຽວກັບການເບີກຈ່າຍເງິນເດືອນ, ເງິນອຸດໜູນປະຈຳອາທິດ ເພື່ອສາມາດສັງລວມ ແລະ ຕິດຕາມການຈັດຕັ້ງ ປະຕິບັດຕົວຈິງຢ່າງທັນການ ແລະ ສອດຄ່ອງກັບເປົ້າໝາຍການຈ່າຍ; ຫັນການເບີກຈ່າຍເງິນເດືອນ ຜ່ານລະບົບທະນາຄານໃຫ້ທົ່ວເຖິງກວ່າເກົ່າ, ໂດຍຂະຫຍາຍສູ່ຂັ້ນ ເມືອງໃຫ້ກວ້າງຂວາງຫລາຍຂຶ້ນ ນຳໃຊ້ສາຂາທະນາຄານ ຫລື ການບໍລິການແບບເຄື່ອນທີ່ຂອງທະນາຄານ; ປະສານສົມ ທົບກັບກະຊວງພາຍໃນ ແລະ ກະຊວງທີ່ກ່ຽວຂ້ອງ, ຂະແໜງການສູນກາງ ແລະ ທ້ອງຖິ່ນ ໃນການກວດກາຄືນ ຈຳນວນພົນພະນັກງານ-ລັດຖະກອນ ໃຫ້ສອດຄ່ອງກັບຕົວຈິງ, ກວດກາການຄິດໄລ່ບັນຊີເງືອນເດືອນ ແລະ ເງິນອຸດໜູນໃຫ້ພຽງພໍ; ບັນດາກະຊວງ, ອົງການຂະແໜງການຂັ້ນສູນກາງ ແລະ ພະແນກງານເງິນປະຈຳແຂວງ, ນະຄອນຫລວງ ສົມທົບກັບກະຊວງພາຍໃນ, ພະແນກພາຍໃນຂອງແຂວງ, ນະຄອນຫລວງ ແລະ ຫ້ອງການພາຍໃນເມືອງ ເພື່ອຢັ້ງຢືນຄວາມຖືກຕ້ອງ ຂອງບັນຊີເງິນເດືອນ ແລະ ເງິນອຸດໜູນຕາມຈຳນວນພົນທີ່ມີໜ້າຕົວຈິງ ເພື່ອນຳສົ່ງໃຫ້ກົມງົບປະມານແຫ່ງລັດ ກະຊວງການເງິນສັງລວມເປັນແຕ່ລະງວດ; ການປະກອບເອກະສານເບີກຈ່າຍເງິນເດືອນ ແລະ ເງິນອຸດໜູນ ຂອງພາກສ່ວນກ່ຽວຂ້ອງ ຕ້ອງສົ່ງໃຫ້ຂະແໜງການເງິນຢ່າງຊ້າບໍ່ໃຫ້ກາຍວັນທີ 15 ຂອງເດືອນທຳອິດຂອງແຕ່ລະງວດ ເພື່ອໃຫ້ການອະນຸມັດ ແລະ ການເບີກຈ່າຍທັນຕາມກຳນົດເວລາ.
ພ້ອມນີ້, ລາຍຈ່າຍເງິນເດືອນພະນັກງານເຂົ້າການໃໝ່ ຕາມໂກຕ້າທີ່ລັດຖະບານອະນຸມັດ ແມ່ນໄດ້ຂຶ້ນແຜນລວມສູນໄວ້ຢູ່ກະຊວງການເງິນ ແລະ ຈະແຈ້ງເພີ່ມເຂົ້າໃນແຜນ 6 ເດືອນທ້າຍປີ ຕາມການສະເໜີຂອງຂະແໜງການສູນກາງ ແລະ ທ້ອງຖິ່ນ ບົນພື້ນຖານ ຈຳນວນພະນັກງານເຂົ້າການໃໝ່ ທີ່ໄດ້ຮັບເຂົ້າຕົວຈິງ; ສຳລັບລາຍຈ່າຍເງິນອຸດໜູນ ພະນັກງານກ່ອນເຂົ້າຮັບບຳນານ, ລາຍຈ່າຍເງິນບຳເນັດ ໃຫ້ພະນັກງານ-ລັດຖະກອນ ອອກງານ ແລະ ເງິນບຳນານ, ເງິນປະກັນສັງຄົມ 8% ທີ່ຫັກຈາກເງິນເດືອນ ຂອງພະນັກງານລັດຖະກອນ ແລະ ເງິນເດືອນ ແລະ ເງິນອຸດໜູນຂອງລັດຖະກອນ 3 ຂະແໜງການສາຍຕັ້ງ ຂອງກະຊວງການເງິນ ແມ່ນໃຫ້ຈັດຕັ້ງປະຕິບັດ ຄືກັບປີ 2017 ທີ່ຜ່ານມາ.